CELEX: 62016CN0202
Language: fi
Date: 2016-04-12 00:00:00
Title: Asia C-202/16: Kanne 12.4.2016 – Euroopan komissio v. Helleenien tasavalta

6.6.2016   
            
            
               FI
            
            
               Euroopan unionin virallinen lehti
            
            
               C 200/14
            
         Kanne 12.4.2016 – Euroopan komissio v. Helleenien tasavalta
   (Asia C-202/16)
   (2016/C 200/20)
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: M. Patakia ja E. Sanfrutos Cano)
   
      Vastaaja: Helleenien tasavalta
   
      Vaatimukset
   
   Kantaja vaatii, että unionin tuomioistuin
   
               —
            
            
               toteaa, että Helleenien tasavalta on sallimalla Templonissa sijaitsevan kaatopaikan toimivan tavalla, joka ei vastaa unionin ympäristösäännöksiin kuuluvia niitä edellytyksiä ja vaatimuksia, joista säädetään jätteistä ja tiettyjen direktiivien kumoamisesta annetun direktiivin 2008/98/EY (1) 13 artiklassa ja kaatopaikoista annetun direktiivin 99/31/EY (2) 8 artiklan a alakohdassa, 11 artiklan 1 kohdassa ja liitteessä I, jättänyt noudattamatta näiden säännösten mukaisia velvoitteitaan, ja
            
         
               —
            
            
               velvoittaa Helleenien tasavallan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1.
            
            
               Käsiteltävässä asiassa on kyse siitä, että Helleenien tasavalta on jättänyt noudattamatta jätteistä ja tiettyjen direktiivien kumoamisesta annetun direktiivin 2008/98/EY 13 artiklassa ja kaatopaikoista annetun direktiivin 99/31/EY 8 artiklan a alakohdassa, 11 artiklan 1 kohdassa ja liitteessä I tarkoitettuja velvoitteitaan. Mainittujen säännösten rikkomiset liittyvät Templonissa (Korfu) sijaitsevan kaatopaikan (jäljempänä kaatopaikka) toimintaan.
            
         
               2.
            
            
               Kanteen kohteena on Templonin kaatopaikan kyseenalainen toiminta ja siitä ympäristölle aiheutuva haitta sekä se, etteivät Kreikan viranomaiset ole toteuttaneet niitä unionin oikeussäännöissä edellytettyjä toimenpiteitä, joiden avulla kaatopaikan toiminta voitaisiin saattaa ympäristösäännösten edellytysten ja vaatimusten mukaiseksi.
            
         
               3.
            
            
               Komissio toi jäsenyysvelvoitteiden noudattamatta jättämisen toteamiseksi aloitetussa menettelyssä esiin joukon kaatopaikan toimintaan liittyviä ongelmakohtia, joiden olemassaolo on todettu Kreikan viranomaisten paikan päällä suorittamissa tarkastuksissa vuosina 2009 ja 2012.
            
         
               4.
            
            
               Viimeisimmässä, 23.3.2015 päivätyssä vastauksessaan Kreikan viranomaiset ovat ilmoittaneet komissiolle, että
               
                           —
                        
                        
                           ne ovat tehneet uuden esityksen kaatopaikan ympäristönsuojeluehtoja koskevan päätöksen muuttamiseksi voidakseen yksilöidä kaatopaikan asianmukaisen toiminnan edellyttämät korjaustyöt;
                        
                     
                           —
                        
                        
                           paikan päällä 8.8.2014 suoritetun tarkastuksen (ja siinä todettujen uusien rikkomusten johdosta) paikallisviranomaiset ovat panneet uudelleen vireille menettelyn hallinnollisten seuraamusten määräämiseksi kaatopaikan pitäjälle;
                        
                     
                           —
                        
                        
                           lukuisia parannustöitä ollaan toteuttamassa; esimerkiksi biokaasuista huolehtiminen (komissio huomauttaa, että Kreikan viranomaiset viittaavat nyt ensimmäistä kertaa siihen, että kaatopaikan ympäristönsuojeluehtojen muuttamista on pidettävä välttämättömänä edellytyksenä tällaisten töiden suorittamiselle);
                        
                     
                           —
                        
                        
                           saarelle perustettavan uuden kaatopaikan sijoituspaikan haku ei ole vielä päättynyt.
                        
                     
         
               5.
            
            
               Komissio katsoo, että Templonin kaatopaikan voidaan edelleenkin katsoa toimivan epäasianmukaisella tavalla. Vaikka tietyt toimintaan liittyvät epäkohdat on saatu poistettua, uusia ilmenee jatkuvasti, ja koska kehityssuunta on tämä, niistä on mahdoton laatia kattavaa luetteloa. Siitä riippumatta, mikä rikkomisten lukumääräksi muodostuu, komissio katsoo, että asiassa on joka tapauksessa selvää (eivätkä Kreikan viranomaiset ole tätä kiistäneet), että kaatopaikan toiminta ei ole edellä mainittujen direktiivien vaatimusten mukaista. Paikan päällä suoritetut tarkastukset ovat toistuvasti osoittaneet kaatopaikan toiminnassa olevan huomattavia epäkohtia, mistä huolimatta Kreikan viranomaiset ovat sallineet sen toiminnan.
            
         
      (1)  EUVL 2008, L 312, s. 3.
   
      (2)  EYVL 1999, L 182, s. 1.